Document ID: 32004D0616

KOMISJONI OTSUS,
26. juuli 2004,
millega kehtestatakse heakskiidetud spermakogumiskeskuste loetelu hobuslaste sperma impordiks kolmandatest riikidest
(teatavaks tehtud numbri K(2004) 2511 all)
(EMPs kohaldatav tekst)
(2004/616/EÜ)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 13. juuli 1992. aasta direktiivi 92/65/EMÜ, milles sätestatakse loomatervishoiu nõuded ühendusesiseseks kauplemiseks loomade, sperma, munarakkude ja embrüotega, mille suhtes ei kohaldata direktiivi 90/425/EMÜ A lisa I jaos osutatud ühenduse erieeskirjades sätestatud loomatervishoiu nõudeid, ning nende impordiks ühendusse, (1) eriti selle artikli 17 lõiget 3,
ning arvestades järgmist:
(1)
Komisjoni 31. märtsi 2000. aasta otsust 2000/284/EÜ, millega kehtestatakse heakskiidetud spermakogumiskeskuste loetelu kolmandatest riikidest hobuslaste sperma importimiseks ja muudetakse otsuseid 96/539/EÜ ja 96/540/EÜ, (2) on korduvalt muudetud.
(2)
6. jaanuari 2004. aasta otsuse 2004/211/EÜ (millega kehtestatakse kolmandate riikide ja nende territooriumi osade loetelu, millest liikmesriigid lubavad importida elushobuslasi ning hobuslaste spermat, munarakke ja embrüoid, ning millega muudetakse otsuseid 93/195/EMÜ ja 94/63/EÜ) (3) vastuvõtmisega muutis komisjon õiguslikku alust kolmandate riikide loetellu võtmiseks ja nende piirkondadeks jaotamiseks nii elusate hobuslaste kui ka nende paljundusmaterjali impordi puhul.
(3)
Pärast direktiivi 2004/68/EÜ jõustumist on muudetud loetelu spermakogumiskeskustest, millest liikmesriigid lubavad importida kolmandatest riikidest pärit hobuslaste spermat, vastavalt direktiivi 92/65/EMÜ artikli 17 lõike 3 punkti b teisele, kolmandale ja neljandale lõigule ning see on komisjoni veebilehel avalikkusele kättesaadavaks tehtud.
(4)
Lisaks sellele teatavad kolmandad riigid komisjonile spermakogumiskeskuste heakskiitmisest hobuslaste sperma ekspordiks ühendusse, järgides uut korda ja esitades heakskiitmise kohta teabe standardvormis.
(5)
Kanada ja Uus-Meremaa pädevad asutused teatasid komisjonile ametlikult vastavalt kahe ja ühe täiendava hobuslaste spermakogumiskeskuse heakskiitmisest direktiivis 92/65/EMÜ sätestatud korras.
(6)
Lisaks teatasid Ameerika Ühendriikide pädevad asutused komisjonile ametlikult 12 täiendava hobuslaste spermakogumiskeskuse heakskiitmisest direktiivis 92/65/EMÜ sätestatud korras, keskuste 02AZ001-EQS, 00TX003-EQS, 02TX018-EQS ja 03TX001-EQS heakskiidu tühistamisest ning ühe heakskiidetud keskuse teatavate andmete muutmisest.
(7)
Tuleb muuta Serbia ja Montenegro ISO riigikoodi ning vastavalt kohandada nende riikide paiknemist loetelus.
(8)
Tuleb arvesse võtta, et 1. mail 2004 ühinesid ühendusega uued liikmesriigid.
(9)
Tuleb arvesse võtta ühenduse asjakohaseid lepinguid teatavate kolmandate riikidega.
(10)
Selguse ja otstarbekuse huvides tuleks otsus 2000/284/EÜ kehtetuks tunnistada ja asendada.
(11)
Käesolevas otsuses sätestatud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA OTSUSE:
Artikkel 1
1. Liikmesriigid lubavad importida käesoleva otsuse lisas esitatud loetellu kuuluvates spermakogumiskeskustes kogutud hobuslaste spermat tingimusel, et otsuse 2004/211/EÜ artiklis 4 sätestatud nõuded on täidetud.
2. Lõikes 1 osutatud sperma peab olema kogutud pärast vastava keskuse heakskiitmise kuupäeva asjaomase kolmanda riigi pädevate ametiasutuste poolt.
3. Lisas esitatud loetelu ajakohastamine otsustatakse direktiivi 92/65/EMÜ artikli 17 lõike 3 punktis b esitatud korras ja avaldatakse komisjoni veebilehel.
Artikkel 2
Komisjoni otsus 2000/284/EÜ tunnistatakse kehtetuks.
Viiteid kehtetuks tunnistatud otsusele käsitatakse viidetena käesolevale otsusele.
Artikkel 3
Käesolev otsus on adresseeritud liikmesriikidele.
Brüssel, 26. juuli 2004

Labels: 3
5
6